Glenn Close (gebore op 19 Maart 1947) is ’n Amerikaanse rolprent-, verhoog- en televisieaktrise. Deur haar lang loopbaan het sy lof ontvang vir haar veelsydigheid en sy word gereken as een van die beste aktrises van haar generasie. Sy het drie Emmys, drie Tonys en ses Oscar-benoemings gekry. Sy het haar verhoogloopbaan in 1974 begin met Love for Love, en was tot in die vroeë 1980's hoofsaaklik in New York op die verhoog te sien in beide toneelstukke en musiekspele. Sy was in 1980 in die Broadway-produksie Barnum en in 1983 in The Real Thing; vir laasgenoemde het sy ’n Tony vir beste aktrise gekry. Haar eerste rolprentrol was in The World According to Garp (1982), en daarna was sy in The Big Chill (1983) en The Natural (1984); sy het vir al drie rolle ’n Oscar-benoeming vir beste vroulike byspeler gekry. Sy het later ook benoemings vir beste aktrise gekry vir haar spel in Fatal Attraction (1987), Dangerous Liaisons (1988) en Albert Nobbs (2011).